විධායක ජනාධිපති ක්‍රමය වෙනස් කිරීම් සම්බන්ධයෙන් දකුණේ අය මෙන්ම දෙමළ ඩයස්පෝරාවත් කථා කරන බව පැවසූ ජනාධිපතිවරයා එහෙත් ඒ කථා කරන කිසිවකුත් විධායක ජනාධිපති ක්‍රමය වෙනස් කරන්නට තමා තරම් සූදානම් නොමැති බවත් අවධාරණය කළේය.යුරෝපා රටවල ජීවත් වන ඩයස්පෝරාව ඔවුන්ගේ රාජ්‍යයක් හදා ජනාධිපති, අගමැති, ඇමැති මණ්ඩල පත්කර ගෙන සිටින අතර විපක්ෂ නායක රනිල් වික්‍රමසිංහ මහතා ද එහි ගොස් සාකච්ඡා කර ඇති බව කී ජනාධිපතිතුමා ඔවුන් කොතරම් සාකච්ඡා කළත් කිසිදිනෙක ඊළම දෙන්නේ නැති බවත් බෙදුම්වාදය ඇති කරන්නට ඉඩ නොතබන බවත් පැවසීය.ජනාධිපති මහින්ද රාජපක්ෂ මහතා මෙසේ ප්‍රකාශ කළේ උතුරු පළාතේ ජනතාවට ඉඩම් හිමිකම් පත්‍ර සහ එල්. ටී. ටී. ඊ බැංකුවල තිබී රාජසන්තක වූ රන් භාණ්ඩ හිමිකරුවන්ට නැවත ප්‍රදානය කිරීමේ අවස්ථාවට කිලිනොච්චිය මධ්‍ය මහා විද්‍යාලීය ක්‍රීඩාංගණයේ දී ඊයේ (12) එක්වෙමිනි.නිසි ලෙස අයිතිය තහවුරු කර ගත් උතුරේ 20,000කට මෙහිදී ජනාධිපතිතුමාගේ අතින් ඉඩම් හිමිකම් පත්‍ර ප්‍රදානය කෙරුණු අතර රන් භාණ්ඩ හිමිකම් ලැබුණු සංඛ්‍යාව 2352කි.උතුරු පළාතේ ජනතාවට සහන සැලසීමට උගත් පාඩම් හා ප්‍රතිසන්ධාන කොමිසමේ කළ නිර්දේශ නිර්දේශ ක්‍රියාත්මක කරමින් උතුරේ පවුල් 1218කට රුපියල් මිලියන 115ක සහනාධාර බෙදාදීමේ කටයුතු ද ජනාධිපතිතුමාගේ ප්‍රධානත්වයෙන් ඊයේ (12) උදෑසන කිලිනොච්චිය නෙළුම් පියස ශාලාවේ දී සිදුකෙරිණි.රටේ සියලු ජනතාව සහෝදරත්වයෙන් එකට අත්වැල් බැඳගෙන සිටින රටක් ගොඩනැගීම රජයේ අරමුණ බව ප්‍රකාශ කළ ජනාධිපතිතුමා උපනූපන් දරු පරපුරට හොඳ රටක් බිහිකරන්නට තමන් සමඟ අත්වැල් බැඳගන්නා ලෙස ජනතාවගෙන් ඉල්ලා සිටියේය.උතුරේ ඡන්දය පරදින බව දැන දැනත් පළාත් සභා මැතිවරණය තියන්නට තමා කටයුතු කළේ උතුරේ ජනතාවටත් තමන්ගේ නියෝජිතයන් තෝරා ගැනීමේ අයිතිය ලබා දීමේ අරමුණ ඇතිව බව පැවසූ ජනාධිපතිතුමා මේ ජනතාවට වඩා විශ්වාසදායී නියෝජිතයන් පළාත් සභාවට තෝරා යැවුවේ රජය සමඟ අරගල කරමින් සිටින්නට නොව ජනතාව වෙනුවෙන් වැඩ කරන්නටය යන්න කවුරුත් සිහිතබා ගත යුතු බවත් අවධාරණය කළේය.තමාගෙන් ඉටුවිය යුතු යුතුකම් සියල්ල තමා රට වෙනුවෙන් ඉටු කරන්නට සූදානම් බව අවධාරණය කළ ජනාධිපතිතුමා එම නියෝජිතයනුත් ජනතාව වෙනුවෙන් වැඩ කළ යුතු බව පැවසීය.වැඩ කරන්න පුළුවන් කෙනාට වැඩ කරන්න දෙන්නෙත් නැතිව තමන් වැඩ කරන්නෙත් නැතිව සිටීම හරියට බල්ලා පිදුරු කන්නෙත් නැහැ කන ගොනාට දෙන්නෙත් නැහැ යන සිංහල කියමන සිහිපත් කරන්නක් බවත් ජනාධිපතිතුමා ප්‍රකාශ කළේය.උතුරෙත් දකුණෙත් නැගෙනහිරත් කඳුකරයෙත් ජනතාව තමාගේ ජනතාව බවත් මේ සියළු ජනතාවගේ ජනාධිපති තමා බවත් රටේ සෑමකෙනකුටම එකසමාන සැලකීම තම ප්‍රතිපත්තිය බවත් ජනාධිපතිතුමා වැඩිදුරටත් පැවසීය.ඇමැතිවරුන් වන චන්ද්‍රසිරි ගජධීර, ඩග්ලස් දේවානන්දා, රිෂාඩ් බදියුදීන්, පාර්ලිමේන්තුවෙන් නියෝජ්‍ය කාරක සභා සභාපති මුරුගේසු චන්ද්‍රකුමාර්, පාර්ලිමේන්තු මන්ත්‍රීවරුන් වන උනයිස් ෆාරුක්, සිල්වෙස්ටර් ඇලන්ටීන්, උතුරු පළාත් ආණ්ඩුකාර ජී. ඒ. චන්ද්‍රසිරි, කිලිනොච්චිය ශ්‍රී ලංකා නිදහස් පක්ෂ ප්‍රධාන සංවිධායිකා ගීතාංජලී නගුලේෂ්වරන් මහත්ම මහත්මීහු ඇතුළු පිරිසක් ද මේ අවස්ථාවට එක් වූහ.